“นายกฯ” ปัดมีใบสั่ง ซื้อเรือดำน้ำ เผยรัฐบาลเตรียมแก้ปัญหา หาก กมธ. ลงมติให้ชะลอ
“นายกฯ” ปัดมีใบสั่ง ซื้อเรือดำน้ำ เผยรัฐบาลเตรียมแก้ปัญหา หากวันที่ 31 ส.ค.นี้ กมธ. ลงมติให้ชะลอ
“นายกฯ” ปัดมีใบสั่ง ซื้อเรือดำน้ำ เผยรัฐบาลเตรียมแก้ปัญหา หากวันที่ 31 ส.ค.นี้ กมธ. ลงมติให้ชะลอ
27 ส.ค. 2563

พล.อ.ประยุทธ์ จันทร์โอชา นายกรัฐมนตรี และ รมว.กลาโหม ระบุว่า ไม่มีใบสั่งให้คณะกรรมาธิการวิสามัญพิจารณาร่าง พ.ร.บ.งบประมาณรายจ่ายประจำปีงบประมาณ พ.ศ.2564 โหวตเห็นชอบให้มีการจัดชื้อเรือดำน้ำ แต่ยอมรับว่ามีส่วนเกี่ยวข้องในฐานะเป็น รมว.กลาโหม ซึ่งการจัดชื้อเรือดำน้ำยังอยู่ในขั้นตอนของคณะกรรมาธิการฯ คงไม่มีใครจะสั่งการได้
อย่างไรก็ดี คณะกรรมาธิการฯ จะมีการประชุมในวันพรุ่งนี้ (28 ส.ค.) และจะลงมติในวันที่ 31 ส.ค. หากมีการชะลอโครงการจัดซื้อออกไป รัฐบาลและกระทรวงกลาโหมก็เตรียมการที่จะแก้ปัญหา โดยขอให้เป็นไปทีละขั้นทีละตอน
พร้อมกันนี้ นายกรัฐมนตรี ชี้แจงกรณีสื่อนำไปพาดหัวข่าวว่าตนเองระบุว่าต้องชื้อนั้น ไม่ได้หมายความอย่างนั้น เพียงแต่พูดถึงความจำเป็น และแหล่งที่มาของงบประมาณ หากชื้อไม่ได้ก็ต้องเตรียมแผนงานในการเจราจากับจีนต่อไป เพราะเป็นการอนุมัติงบประมาณล่วงหน้ามาแล้ว ซึ่งขั้นตอนวันนี้เป็นขั้นตอนระยะที่ 2 และ 3 เพราะการต่อเรือต้องใช้เวลาในการเตรียมวัสดุอุปกรณ์ ดังนั้นจะต้องมีการเจรจากันล่วงหน้า
  “อะไรที่เคยตกลงกันไว้ จะยืดระยะได้หรือไม่ ต้องหารือกัน เพราะมีหลายส่วนเกี่ยวข้อง ไม่ได้ทำงานคนเดียว ทั้งหมดรับผิดชอบด้วยกัน ในฐานะเป็นรัฐบาล เป็นนายกรัฐมนตรี และเป็น รมว.กลาโหม ขอให้ทุกฝ่ายเข้าใจ อย่าสร้างความขัดแย้ง เพราะหากขัดแย้งไปทุกเรื่อง ประเทศก็จะเดินหน้าไปไม่ได้” นายกรัฐมนตรี ระบุ